CELEX: 32014R0502
Language: bg
Date: 2014-03-11 00:00:00
Title: Делегиран регламент (ЕС) № 502/2014 на Комисията от 11 март 2014 година за допълнение на Регламент (ЕО) № 73/2009 на Съвета и Регламент (ЕС) № 1307/2013 на Европейския парламент и на Съвета във връзка с основата за изчисляване на намаленията, прилагани от държавите членки по отношение на земеделските производители в резултат на линейното намаление на плащанията през 2014 г. и финансовата дисциплина през календарната 2014 г.

16.5.2014   
            
            
               BG
            
            
               Официален вестник на Европейския съюз
            
            
               L 145/20
            
         ДЕЛЕГИРАН РЕГЛАМЕНТ (ЕС) № 502/2014 НА КОМИСИЯТА
   от 11 март 2014 година
   за допълнение на Регламент (ЕО) № 73/2009 на Съвета и Регламент (ЕС) № 1307/2013 на Европейския парламент и на Съвета във връзка с основата за изчисляване на намаленията, прилагани от държавите членки по отношение на земеделските производители в резултат на линейното намаление на плащанията през 2014 г. и финансовата дисциплина през календарната 2014 г.
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 73/2009 на Съвета от 19 януари 2009 г. за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски стопани, за изменение на регламенти (ЕО) № 1290/2005, (ЕО) № 247/2006, (ЕО) № 378/2007 и за отмяна на Регламент (ЕО) № 1782/2003 (1), и по-специално член 140а от него,
   като взе предвид Регламент (ЕС) № 1307/2013 на Европейския парламент и на Съвета от 17 декември 2013 г. за установяване на правила за директни плащания за земеделски стопани по схеми за подпомагане в рамките на общата селскостопанска политика и за отмяна на Регламент (ЕО) № 637/2008 на Съвета и Регламент (ЕО) № 73/2009 на Съвета (2), и по-специално член 8, параграф 3 от него,
   като има предвид, че:
   
               (1)
            
            
               В член 40, параграф 3 от Регламент (ЕО) № 73/2009, изменен с член 6, точка 2 от Регламент (ЕС) № 1310/2013 на Европейския парламент и на Съвета (3), се предвижда линейно намаление на директните плащания за 2014 г. В член 8 от Регламент (ЕС) № 1307/2013 се предвижда корекция на директните плащания във връзка с финансовата дисциплина. Следва да се предвиди разпоредба, осигуряваща оптималното прилагане на тези намаления през 2014 г.
            
         
               (2)
            
            
               С оглед на прозрачността и предсказуемостта е необходимо методът на изчисляване на двете намаления в процеса на изчисляване на размера на плащанията в полза на земеделските производители за 2014 г. да съответства на метода на изчисляване на линейното намаление на директните плащания в резултат на прилагането на член 8, параграф 1 от Регламент (ЕО) № 73/2009 и намалението, свързано с финансовата дисциплина по член 11 от същия регламент и съгласно предвиденото в член 79, параграф 1 от Регламент (ЕО) № 1122/2009 на Комисията (4) и Делегиран регламент (ЕС) № 635/2013 на Комисията (5).
            
         
               (3)
            
            
               В член 29, параграф 5 от Регламент (ЕО) № 73/2009, изменен с член 6, точка 1 от Регламент (ЕС) № 1310/2013, се предвижда, че от 16 октомври 2014 г. държавите членки могат да отпускат авансови плащания на земеделските производители по заявления, подадени през 2014 г. За да се осигури изпълнение на приложимите през 2013 г. правила в съответствие с Регламент за изпълнение (ЕС) № 946/2013 на Комисията (6), в който се предвижда, че при отпускането на авансови плащания може да не се взема предвид корекцията във връзка с финансовата дисциплина по член 11 от Регламент (ЕО) № 73/2009, е необходимо да се предвиди възможност за авансови плащания и през 2014 г., без да се вземат предвид намаленията във връзка с финансовата дисциплина, предвидена в член 26 от Регламент (ЕС) № 1306/2013 на Европейския парламент и на Съвета (7) и член 8 от Регламент (ЕС) № 1307/2013. Считано от 1 декември 2014 г. в оставащата сума следва да се отчете ставката на корекцията във връзка с финансовата дисциплина, приложима към съответния момент.
            
         
               (4)
            
            
               Тъй като настоящият регламент се прилага по отношение на заявленията за помощ за 2014 г., той следва да влезе в сила в деня след деня на публикуването му,
            
         ПРИЕ НАСТОЯЩИЯ РЕГЛАМЕНТ:
   Член 1
   Намаленията в резултат на предвиденото в член 40, параграф 3 от Регламент (ЕО) № 73/2009 линейно намаление на директните плащания за 2014 г. и намаленията за календарната 2014 г. във връзка с предвидената в член 8 от Регламент (ЕС) № 1307/2013 финансова дисциплина се прилагат по отношение на сумата на плащанията по различните схеми за подпомагане, изброени в приложение I към Регламент (ЕО) № 73/2009, на които има право всеки земеделски производител след прилагането на член 78 от Регламент (ЕО) № 1122/2009.
   Тези намаления се прилагат преди прилагане на намаленията, предвидени в член 79, параграф 2 от Регламент (ЕО) № 1122/2009.
   Член 2
   Авансовите плащания, посочени в член 29, параграф 5 от Регламент (ЕО) № 73/2009, могат да се отпускат, без да се вземат предвид намаленията във връзка с финансовата дисциплина, предвидена в член 26 от Регламент (ЕС) № 1306/2013 и член 8 от Регламент (ЕС) № 1307/2013. В оставащата сума, дължима на бенефициерите от 1 декември 2014 г. нататък, се взема предвид ставката на корекцията във връзка с финансовата дисциплина, приложима към съответния момент по отношение на общата сума на директните плащания за календарната 2014 г.
   Член 3
   Настоящият регламент влиза в сила в деня след деня на публикуването му в Официален вестник на Европейския съюз.
   
   Той се прилага по отношение на заявленията за помощ, подадени за 2014 г.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 11 март 2014 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 30, 31.1.2009 г., стр. 16.
   
      (2)  ОВ L 347, 20.12.2013 г., стр. 608.
   
      (3)  Регламент (ЕС) № 1310/2013 на Европейския парламент и на Съвета от 17 декември 2013 г. относно определяне на някои преходни разпоредби във връзка с подпомагането на развитието на селските райони от Европейския земеделски фонд за развитие на селските райони (ЕЗФРСР), за изменение на Регламент (ЕС) № 1305/2013 на Европейския парламент и на Съвета по отношение на ресурсите и тяхното разпределение за 2014 г. и за изменение на Регламент (ЕО) № 73/2009 на Съвета и регламенти (ЕС) № 1307/2013, (ЕС) № 1306/2013 и (ЕС) № 1308/2013 на Европейския парламент и на Съвета във връзка с прилагането им през 2014 г. (ОВ L 347, 20.12.2013 г., стр. 865).
   
      (4)  Регламент (ЕО) № 1122/2009 на Комисията от 30 ноември 2009 г. за определяне на подробни правила за прилагане на Регламент (ЕО) № 73/2009 на Съвета относно кръстосано спазване, модулация и интегрираната система за администриране и контрол по схемите за директно подпомагане на земеделски производители, предвидени за посочения регламент, както и за прилагане на Регламент (ЕО) № 1234/2007 на Съвета относно кръстосано спазване по предвидената схема за подпомагане на лозаро-винарския сектор (ОВ L 316, 2.12.2009 г., стр. 65).
   
      (5)  Делегиран регламент (ЕС) № 635/2013 на Комисията от 25 април 2013 г. за допълнение на Регламент (ЕО) № 73/2009 на Съвета по отношение на основата за изчисляване на намаленията, които държавите членки трябва да приложат по отношение на земеделските производители поради корекциите на плащанията през 2013 г. и финансовата дисциплина през календарната 2013 година (ОВ L 183, 2.7.2013 г., стр. 1).
   
      (6)  Регламент за изпълнение (ЕС) № 946/2013 на Комисията от 2 октомври 2013 г. за извършване на авансови плащания от 16 октомври 2013 г. по директните плащания, изброени в приложение I към Регламент (ЕО) № 73/2009 на Съвета за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски стопани (ОВ L 261, 3.10.2013 г., стр. 25)
   
      (7)  Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (ОВ L 347, 20.12.2013 г., стр. 549).